  Майя Бывальцева 16-тӥ куартолэзе 18.00 часэ Удмурт кун филармониын «Удмурт шаер» клубын кылбурчиен но журналистэн Владимир Михайловен пумиськон ортчоз. Ужрад сӥземын солэн 60 арес тырмонэзлы, ивортэмын Удмуртиысь Йӧскалык лыдӟиськоннилэн сайтаз. Элькунамы Владимир Михайлов нылпиослы кылбуръёс гожъяменыз тодмо. Со нылпи психологиез валаменыз, мылкыдзэ ватытэк шараяменыз, чебер яркыт кылтӥрлык кутыны быгатэменыз висъяське. Солэн кылбуретэз элькунысь йӧскалык нылпи литературалэн шыкысаз кельтэмын. Кылбурчилэн тросэз ужъёсыз покчи пиналъёслы дасям хрестоматиосы, ватсэт карыса лыдӟон книгаосы пыремын, куд-ог кылбуръёсызъя кырӟанъёс гожтэмын. Владимир Михайлов бадӟымъёс понна но гожъя, озьы ик ӟуч, пор но венгер гожъясьёслэсь ужъёссэс берыктэ. 1993-тӥ арысен удмурт радиоын «Ладилэн азбараз» программаез нуэ. «Удмурт шаер» клублэн пумиськоназ вань мылкыд карисьёсты ӧтё, пыронэз дунтэк. Тегъёс: Лулчеберет Ижкар Литература Удмуртия гожъясьёс  